- Folova
- <
- 14
- >

14
Faulo wata Banabasa i lau'age Ikoniami 'waineye
1 Tutuyanina Faulo wata Banabasa i le'wa Ikoniami, i nagoi me Diu yadi 'eba miava'auta 'waineye, bei ma yadi toketokena i veifufu 'waidie nika me Diu wata mali tomotoga kumanidiavo kebu Diu fuedi i vetumagana Iesu 'waineye. 2 We'e me Diu 'ifwaidi i baila, kebu i da vetumagana bega i nagoi tomotoga 'ifwaidi i nua'anidi nika Faulo wata Banabasa i vedumwe'ai'aiedi. 3 Tomata'aulelenidi 'adi 'ailuga bei i miamiani 'aiata fuedi nagedie ma yadi venuafoufa'ala i veveifufu Toveimea Iesu yana nuakalikali faifaina. Yadi vonanina Toveimea Iesu i ve'awamogitaneni fai toketokena i veledi bega 'eba nuavogana wata 'eba nua'ewa i 'i'idewadi. 4 Siwe 'atamananina 'ana tomotoga i 'idia, 'ifwaidi nuanuadi Faulo ma iana Banabasa, 'ifwaidi i baila.
5 Mulieta 'ifwaidi Diu wata mali tomotoga ma yadi to'edakumetavo nuanuadi tomata'aulelevo i na 'ive'avinidi veviga i na veledi mulieta i na lukileudi i na wafa. 6-7 Tutuyanina yadi nuanua i 'asetai, Faulo ma iana i dega i nagoi 'awalawa Likionia. Bei 'atamana Lisitala, Debi wata 'ifwaidi 'atamana lilivadie Vala 'Atumaina Iesu faifaina i lau'age.
Tomogo bwalobwalokona i ve'atumai
8 Lisitala 'waineye tamu tomogo i miamia, 'agena sinunumina i tubuga inana kamodiega kebu 'ana fata i na yaba. 9-10 Tutuyanina Faulo i lalau'age, toviganina i miabui i vavainenega. Faulo i 'isanaweni yana nuanua 'waineye i vo, I lubwaineni a na 'ive'atumaia fai i vetumagana Iesu 'waineye.” Bega bonana bwaikinega i voneni i vo, 'U tovoi tonovimu,” nika tomogonina i luafwalagi i yaba.
11-12 Tutuyanina 'aila'a i 'iseni ava'ai Faulo i 'idewai toviganina 'waineye, i vegolegole bonadiega vona Likionia 'wainega igodi i vo, 'Akonadi yada yaubada 'adi 'ailuga i vetomotoga i obuma 'waideye.” Tomotoganidi yadi yaubada-vekavekali fuedi, yaubadanidi tamu 'ana wagava Siasi, we'e yadi toveifufu 'ana wagava Emisi. Tomotoga yadi nuanua i vo 'ako Banabasa i ve-Siasi we'e Faulo i ve-Emisi fai taunina toveifufu. 13 Yadi vanuga 'eba velu'ui Siasi faifaina 'atamana bwaikina lilivaneye. 'Aiatanina 'waineye Siasi 'ana tovelomu bulumakau wata welavi ididi uyauyana i miedi 'atamana 'ana 'awa 'waineye, ma yana tomotogavo igodi 'aisayanidi i da velomuyedi wata i da 'odu Banabasa wata Faulo 'waidie.
14-15 Sou 20:11; Sam 146:6Tutuyanina Banabasa wata Faulo i 'asetai tomotoga nuanuadi i na velomu 'waidie, ma yadi nuavita 'adi talauma i silabu'idi*Me Diu yadi sauluva, 'ai'edi vona-uvi'agala Yaubada 'waineye i na nogai, 'adi talauma i na silabu'idi. i lilide i nagoi 'aila'a nagedie i vegolegole i vo, Emavo, awale nuanuami 'wa na velomu 'waimeye? 'Ima tomotogaotoga 'omi bani'odi, kebu yami yaubadavo. 'Ima 'a maiga Iesu Valana 'Atumaina 'a lulu'ivoneyeni 'waimie bega nani-'avo'avovo 'waidiega 'wa na nuavilami Yaubada miamia-vagaina 'waineye, kumanina abama, fwayafwaya, eyaga wata nani fuedi nagedie i 'idewadi. 16 Basenadi tomia fwayafwaya matatabudi Yaubada i tauyedi taunidi yadi nuanua i 'i'idewadi. 17 Siwe Yaubada nani fuedi 'atumaidi i 'idewadewadi faifaida, yada 'eba 'isa bega ta na 'asetai Yaubada miamia-vagaina wata toketokena. Yana nuakalikali i veveda fai i veve'wei abamayega, 'ani'ani i veleveleda 'aitamogana 'aitamogana 'adi tutuya 'waidie, bega kamoda i aiaidi wata ta sososoana.” 18 Faulo wata Banabasa de'e vonanina 'wainega tomotoga i talabodedi kebu i na velomu 'waidie siwe i kwayega i nagoga yadi talaboda i vetoketoke.
19 Mulieta 'ifwaidi me Diu i maia Anitiokiega, 'awalawa Fisidia nageneye wata 'atamana Ikoniami 'wainega. Tomotoganidi 'aila'a i nua'anidi bega ma fuedie i daba Faulo i 'ive'avini i lukileuya. Yadi nuanua i vo, I wafa,” bega i luyo'ei i naweni mwalilige. 20 Siwe tovetumaganavo i tovififineni nika Faulo i tovoi-matayo'o wata i vila-vaitugani i nago 'atamane. I 'atai, ma iana Banabasa i tauya i nago Debi.
I viladi i nagoi Anitioki 'awalawa Silia 'waineye
21 Faulo wata Banabasa Iesu Valana 'Atumaina i lu'ageyeni Debi 'waineye bega fuedi i vetumagana Iesu 'waineye, mulieta i viladi i nagoi Lisitala. Bega i nago Ikoniami, wata i tauya i nago Anitioki 'awalawa Fisidia nageneye. 22 'Atamananidi 'waidie, tomata'aulelenidi 'adi 'ailuga tovetumaganavo i velu'ase'asedi wata i kiavetoketokedi i vo, Kebu 'wa na 'ailove, 'wa na vevetumagana Iesu 'waineye, fai nagami veviga fuedi ta na veluagadi, mulieta Yaubada i na veimeyeda yana 'Aila'a nageneye.” 23 Faulo wata Banabasa i nagoi tovetumagana 'adi 'aila'a 'aitamogana 'aitamogana 'waidie, 'adi to'isave'avinavo i venua'ivinedi i silakaidi. 'Ani 'wainega i veve'udigana wata i vevelu'ui bega tomotoganidi i vetumagana 'Auvea 'waineye i na 'isave'avinidi.
24 I 'a'ava i tauya i nago 'awalawa Fisidia 'waineamo nika i le'wai 'awalawa Famifilia. 25 Fega 'waineye Iesu Valana i lu'ageyeni, mulieta i obu 'atamana Atelia. 26 Bei i dodoga i viladi i nagoi Anitioki 'awalawa Silia nageneye. 'Atamananina 'waineye basenadi ediavo i velu'ui Faulo wata Banabasa faifaidi bega Yaubada i na 'ivaisedi wata i na nuakalikaliedi folovanina 'akonadi i ve'a'avaiga faifaina.
27 Tutuyanina Faulo wata Banabasa i le'wai Anitioki, tovetumaganavo i goleva'augidi i lu'ivona 'waidie. I veifufu 'waidie bani'odi Yaubada i 'ivaisedi, taiadi i folova wata mali tomotoga, kumanidiavo kebu Diu, wata Yaubada i tauyedi Iesu 'waineye i vetumagana. 28 Anitioki 'waineye, i mia tutuya manamanawena tovetumaganavo taiadi.

- Folova
- <
- 14
- >

14:14-15: Sou 20:11; Sam 146:6

*14:14-15: Me Diu yadi sauluva, 'ai'edi vona-uvi'agala Yaubada 'waineye i na nogai, 'adi talauma i na silabu'idi.

© 1984, 1988, 2025 Wycliffe Bible Translators, Inc. and SIL Papua New Guinea